SUOMEN LÄÄKÄÄREIDEN					Jäsenkirje 2/2005
BALINT-YHDISTYS						Helsinki 17.10.05

Hyvät yhdistyksen jäsenet!

TAPAHTUNUTTA

Julkaisuriihessä 19.3.05. rakennettiin runko tulevalle kirjalle ja keskusteltiin tarjolla olevista käännösartikkeleista ja jäsenten omista kirjoituksista. Vuosikokouksessa käsiteltiin sääntömääräiset asiat. Marja Nick olisi halunnut luopua puheenjohtajuudesta, mutta suostui jatkamaan, kun kyselyistä huolimatta ei muuta ehdokasta ollut löytynyt. Erovuoroisten jäsenten tilalle valittiin uusina Airi Sohlman ja Kyllikki Suomela. Eeva Makkonen suostui jatkamaan hallituksen ulkopuolisena sihteerinä, kun muita ehdokkaita ei löytynyt. Hallituksen kokoonpano ja jäsenten yhteystiedot löytyvät kotisivuilta www.terveysportti.fi/balint. Yleiskeskustelussa todettiin, että voidakseen jatkaa toimintaansa yhdistys tarvitsisi hallitustyöhön uusia jäseniä ja heidän mukanaan uusia ajatuksia ja toimintatapoja. Sukupolven vaihto näissä tehtävissä on ajankohtaista ja välttämätöntä.

XIV Kansainväliseen Balint-kongressiin Tukholmassa elokuussa osallistui viisi yhdistyksen jäsentä. Ohjelma oli runsas ja monipuolinen. Luennoissa analysoitiin  potilas-lääkärisuhteen sisältöä ja pohdittiin sen reunaehtoja nykymaailmassa. Uutta oli Balint-ryhmän tutkiminen kansatieteellisestä näkökulmasta (Ruth Pinder) ja Balint-työ osana opiskelijoiden koulutusta (useita esittäjiä). Lääkäreiden uupumuksesta ja itsetunnosta puhuttiin vähemmän kuin edellisessä kongressissa ja uudella tavalla. Tunnelma oli innostava eikä huumoriakaan unohdettu. Ohjatut pienryhmät kokoontuivat kolmena päivänä. Osallistujat kuulivat latautuneita ja vaikuttavia potilastapauksia ja joutuivat miettimään muun ohessa psykoterapeuttisen lähestymistavan mahdollisuuksia ja omia rajojaan. Keskustelut olivat jäsentyneitä ja virkistäviä ja myös tapausten esittäjät vaikuttivat helpottuneilta ja kertoivat saaneensa uusia ideoita hoitojen jatkamiseen tai lopettamiseen. 

Syysseminaari 14-15.10.2005 jouduttiin peruuttamaan vähäisen ilmoittautuneiden määrän takia ensimmäisen kerran yhdistyksen historiassa. Viimeistään tässä tilanteessa joudutaan vakavasti miettimään uusia työtapoja ja etsimään yhteistyökumppaneita muista hoitosuhteiden parissa toimijoista. 

AJANKOHTAISTA

Yhdistyksen tarkoitus ja perustehtävä: Joitakin Balint-ryhmiä toimii yhdistyksen tietojen mukaan tälläkin hetkellä sekä terveyskeskuksissa että sairaaloissa. Niistä saadut kokemukset ovat olleet rohkaisevia. Paineissa puurtavat lääkärit ovat kertoneet saaneensa helpotusta ja uusia näkökulmia työhönsä. He ovat löytäneet tilaa omalle työtavalleen ja se on tukenut jaksamista. Kun nyt näyttää siltä, että terveyskeskusten virkoihin aletaan taas saada tekijöitä ja pitkäaikaiset hoitosuhteet eivät ole katoava luonnonvara, yhdistys kehottaa jäseniä kokoamaan ryhmiä ja ohjaajia ottamaan niitä ohjattavakseen. Näyttää siltä, että myös ohjaajakoulutus pitäisi jossain muodossa rakentaa uudelleen.

Yhdistyksen 15-vuotisjulkaisu etenee. Lisää artikkeleita on valmistunut ja joitakin on edelleen työn alla. Kustannus Oy Duodecim on ollut alustavasti kiinnostunut sen julkaisemisesta. 

TULEVAA

Saksan Balint-yhdistys järjestää 2. kansainvälisen ohjaajaseminaarin Mallorcalla 18-22.1.2006 edellisen vuoden hyvin kokemusten innostamana. Kutsu on lähetetty kaikille kansallisille yhdistyksille. Seminaarin kielet ovat englanti, saksa ja espanja. Lisätietoja löytyy kotisivuilta www.balintgesellschaft.de 

XV Kansainvälinen Balint-kongressi pidetään Portugalissa Lissabonissa lauantaista 1.9.2007 keskiviikkoon 5.9.2007. Aiheesta lisää IBF:n (Kansainvälisen Balint-järjestön) kotisivuilta www.balintinternational.com .

WONCA:n maailmankongressi 2007 järjestetään Pariisissa. Ennakkotietojen mukaan ohjelmaan kuuluu myös Balint-ryhmiä osallistujille.

Balint-yhdistyksen vuosikokousta suunnitellaan pidettäväksi alkuvuodesta 2006. Ehdolla ovat perjantai 27.1.2006 ja perjantai 10.3.2006. Paikka voisi olla muualla kuin Helsingissä. Pyydämme jäsenistöltä ehdotuksia, kumpi päivä on parempi ja sopivista kokouspaikoista. Toimiva yhdistys tarvitsee toimivan hallituksen ja jäsenistön. Kaikki jäsenet ja myös yhdistykseen kuulumattomat asiasta kiinnostuneet lääkärit ja hammaslääkärit ovat tervetulleita keskustelemaan ja tuomaan uusia ideoita. Varatkaa jo nyt aika kalenteriinne. Jäsenistön palautteen jälkeen hallitus ilmoittaa valitun ajan ja paikan ensitilassa seuraavassa jäsenkirjeessä.

Hallitus toivottaa kaikille jäsenille hyvää syksyä!